1. Uvod

U vezi s povlačenjem Ujedinjene Kraljevine iz Unije ostalih 27 država članica, koje su se sastale na marginama sastanka Vijeća, odabralo je Pariz za novo sjedište Europskog nadzornog tijela za bankarstvo (EBA)[[1]](#footnote-2).

Sjedište EBA-e utvrđeno je u članku 7. Uredbe o osnivanju Europskog nadzornog tijela za bankarstvo[[2]](#footnote-3) (Uredba o EBA-i), koju je stoga trebalo izmijeniti kako bi se sjedište EBA-e premjestilo iz Londona u Pariz. Izmjenom Uredbe o EBA-i[[3]](#footnote-4) uvedeni su, uz promjenu sjedišta, i novi zahtjevi u vezi sa sjedištem EBA-e te obveza Komisiji da do 30. ožujka 2019. i nakon toga svakih 12 mjeseci objavi izvješće o usklađenosti EBA-e s tim zahtjevima.

U skladu s člankom 7. Uredbe o EBA-i: „Mjesto sjedišta Tijela ne utječe na izvršavanje njegovih zadaća i ovlasti, ustroj njegove upravljačke strukture, funkcioniranje njegove glavne organizacije ili glavno financiranje njegovih aktivnosti, ali omogućuje, kada je to primjenjivo, dijeljenje s drugim agencijama Unije usluga administrativne podrške i usluga upravljanja objektima koje nisu povezane s temeljnim aktivnostima Tijela.”

EBA je dostavila potrebne informacije za ispunjenje tih zahtjeva za izvješćivanje. Ovo prvo izvješće u skladu s novom obvezom izvješćivanja objavljuje se nakon 30. ožujka 2019. jer je Tijelo s punim radom u Parizu započelo tek 3. lipnja 2019.

2. Sporazum o sjedištu EBA-e

Upravni odbor EBA-e odobrio je 4. ožujka 2019. sporazum o sjedištu, koji je potpisan na svečanosti u Parizu 6. ožujka 2019. EBA čeka potvrdu o završetku nužnih internih postupaka u Francuskoj kako bi sporazum o sjedištu stupio na snagu. Potpisivanje sporazuma o sjedištu ne utječe na rad EBA-e i upravljanje njome.

U sporazumu o sjedištu odražavaju se zahtjevi iz Protokola br. 7 o povlasticama i imunitetima Europske unije[[4]](#footnote-5) te se utvrđuju privilegije osoblja koje se seli iz Londona u Pariz u vezi s kupnjom automobila bez poreza u roku od dvanaest mjeseci od premještanja. Riječ je privilegiji kojom je obuhvaćeno i osoblje s francuskim državljanstvom. Sporazumom o sjedištu francuska se vlada obvezuje da će započeti postupak osnivanja europske škole u pariškoj regiji. Odbor guvernera europskih škola odobrio je dokumentaciju o sukladnosti predložene europske škole, koja bi se trebala otvoriti u općini Curbevoie u rujnu 2019. Svrha je tih dviju mjera pomoći osoblju pri preseljenju, posebno onima koji u obitelji imaju djecu školskog uzrasta.

EBA je surađivala i s Uredom za protokol francuskog ministarstva za europske i vanjske poslove te s francuskim carinskim tijelima kako bi se osigurao neometan dolazak osoblja i njihovih obitelji u Francusku, izdavanje posebnih dozvola za boravak i primjena poreznih povlastica EBA-i.

3. Upravljanje, poslovanje i izvršavanje zadaća EBA-e

Premještanje sjedišta EBA-e nije utjecalo na zadaće i ovlasti EBA-e, ustroj njezine upravljačke strukture, funkcioniranje njezine glavne organizacije i njezino glavno financiranje.

EBA je dobila sljedeća posebna sredstva od francuske vlade kao pomoć za troškove preseljenja:

* iznos od 1,5 milijuna EUR kao doprinos troškovima opremanja pariških ureda. Taj je iznos isplaćen i primljen;
* iznos od 7 milijuna EUR kao doprinos troškovima najma ureda u Parizu i režijskim troškovima. EBA je od tog iznosa dosad primila 2,5 milijuna EUR. Preostali iznos isplaćivat će se tijekom trajanja ugovora o najmu uredâ u Parizu.

Do dolaska novog predsjednika EBA-e 1. svibnja 2019. zamjenik predsjednika EBA-e djelovao je kao privremeni predsjednik EBA-e, a među ostalim potpisao je u ime EBA-e sporazum o sjedištu. Budući da novi uredski prostor u Parizu nije bio dostupan do kraja svibnja 2019., u prijelaznom razdoblju od travnja do svibnja 2019. primjenjivali su se posebni aranžmani kako bi se poremećaji u radu osoblja EBA-e sveli na najmanju moguću mjeru i u potpunosti zadržao operativni kontinuitet. Više rukovodstvo djeluje u Parizu od 30. ožujka 2019. u privremenim uredima koje je EBA unajmila u zgradi Europlaza (zgrada namijenjena novim prostorima EBA-e).

EBA je od 1. travnja 2019. započela održavati važne sastanke u Parizu i drugim gradovima EU-a. Posebnu je potporu pružila i Središnja banka Francuske (*Banque de France*), ugostivši Odbor nadzornih tijela 16. i 17. travnja 2019., a u zgradi Europlaza organizirano je i javno saslušanje.

4. Preseljenja ureda EBA-e

Posljednjih nekoliko mjeseci u zgradi Europlaza održavani su intenzivni tjedni sastanci radi praćenja i rješavanja problema povezanih s opremanjem. Iako je rad na potpunom opremanju ureda koji je obavljao najmodavac kasnio preko ugovorenog roka (16. travnja 2019.), ostvaren je dostatan napredak koji je EBA-i omogućio da održi planirane rokove za potpuno preseljenje ureda. Radovi na uredima EBA-e u zgradi Europlaza (namještaj, audiovizualna oprema i IT usluge za krajnje korisnike) koje su izvodili vanjski suradnici i osoblje EBA-e dovršeno je 31. svibnja 2019., a rok za potpuno preseljenje ureda EBA-e iz Londona u Pariz bio je 2. lipnja 2019. S punim radom u Parizu započelo se 3. lipnja 2019. kada je svo osoblje preuzelo dužnosti u novom sjedištu EBA-e u zgradi Europlaza.

5. Preseljenje podatkovnog centra EBA-e

Budući da ugovori o smještaju njezina podatkovnog centra istječu 2019., EBA je odlučila podatkovni centar preseliti u zajednički međuagencijski oblak (*Interagency Community Cloud*), u skladu sa svojom strategijom smještaja na poslužitelje i prije očekivanog datuma Brexita u ožujku 2019. EBA je u programu migracije podatkovnog centra iz 2018., u bliskoj suradnji s Europskim nadzornim tijelom za osiguranje i strukovno mirovinsko osiguranje (EIOPA), projektirala, planirala, ugovorila i u potpunosti provela prijenos svojih podataka i infrastrukturnih usluga. Na taj je način osiguran neometan rad EBA-e, poboljšana sigurnost i smanjeni su troškovi za uslugu jednake ili više kvalitete.

EBA je pristupila dvama međuinstitucijskim postupcima javne nabave koje predvodi Europsko nadzorno tijelo za vrijednosne papire i tržišta kapitala (ESMA): za usluge savjetovanja u vezi s informacijskim i komunikacijskim tehnologijama (IKT) (okvirni ugovor potpisan 8. listopada 2018.) i za usluge savjetovanja u vezi s upravljanjem objektima (okvirni ugovor dodijeljen 30. travnja 2019.). Na temelju ugovora o informatičkom savjetovanju vanjskom se suradniku prenosi postojeće stručno znanje privremeno zaposlenog osoblja iz UK-a kako bi se osiguralo da se tehničko znanje o svim informatičkim aplikacijama i projektima zadrži u EBA-i i da se strukturirano pohrani.

5. Zaključci

Na temelju dostupnih informacija preseljenje sjedišta EBA-e u Pariz nije utjecalo na izvršavanje njezinih zadaća i ovlasti, ustroj njezine upravljačke strukture, funkcioniranje njezine glavne organizacije ili financiranje njezinih aktivnosti niti na navedene sporazume o administrativnoj suradnji s ESMA-om i EIOPA-om, koji nisu povezani s temeljnim aktivnostima EBA-e.

1. Vijeće za opće poslove (članak 50.), 20. studenoga 2017.: <https://www.consilium.europa.eu/en/press/press-releases/2017/11/20/european-banking-authority-to-be-relocated-to-city-country/> [↑](#footnote-ref-2)
2. Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), (SL L 331, 15.12.2010., str. 12.). [↑](#footnote-ref-3)
3. Uredba (EU) 2018/1717 Europskog parlamenta i Vijeća od 14. studenoga 2018. o izmjeni Uredbe (EU) br. 1093/2010 u pogledu mjesta sjedišta Europskog nadzornog tijela za bankarstvo (SL L 291, 16.11.2018., str. 1). [↑](#footnote-ref-4)
4. SL C 202, 7.6.2016., str. 266.–272. [↑](#footnote-ref-5)